text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: تقرير مشروع الإستيطان الأجصي و إزالة تونس من الوجودحملة توانسا صد الإستيطان الأجصي بتونس
text.text_idx: #000004
text.text: الرئيسيةجرائم الإستعمارواجب تجريم الاستعمار الفرنسي على تونس
text.text_idx: #000006
text.text: واجب تجريم الاستعمار الفرنسي على تونس
text.text_idx: #000007
text.text: يقول القائل اليوم63 سنا بعد الاستقلال و 56 سنا بعد الجلاء العسكري و55 عام بعد الجلاء الزراعي . معناها بعد اكثر من نصف قرن ثما شكون يقول آش مذكرنا في الاستعمار و اش معناها تجريم الاستعمار و شنوة بش يزيدنا فعل مظهري شعاراتي شعبوي غوغائي بحت كيف هاذا.
text.text_idx: #000009
text.text: أصلا نفس هذا القائل ينجم يقول تي هذا تبوهيم تي هاذا فعل غالط لنو بش يفسد علاقتنا بفرانسا و يضحك علينا العالم و خصوصا العالم المتقدم و ممكن يفسد علاقتنا بكل الاتحاد الاوروبي الي دولو ممكن ياسر تتضامن مع فرانسا و لذا هاذا فعل عاطفي علخر و غبي سياسيا !
text.text_idx: #000010
text.text: أصلا ثما شكون قال حرفيا: انو هذا ماضي تعدا ووفا و لازم نتجاوزوه و مانقعدوش مسكرين على رواحنا فيه و تو العلاقات تبدلت و (تونس و فرانسا اصحاب علخر و تو لازم نتلفتو القدام و ننساو الماضي يا اخي الي صار صار نحنا ولاد اليوم و مانجموش نبدلو التاريخ زايد نخزرو لتالي هيا نخزرو لقدام..
text.text_idx: #000011
text.text: – هذي اكبر الحجج الشرعية الي تواجه محاولة تجريم الاستعمار الفرانساوي في تونس، تواجهو بهذه الحجج ذات المظهر الشعبي المقنع اصلا تحسها حجج تقدمية لأنها تدعو التركيز على المستقبل و نسيان الماضي الأليم وهكا كينها تقوللنا هيا نركزو على بنيان تونس الجديدة و ننسو تونس القديمة ويا ناس مكان باس و نخلو الوقت يبري الجراح و مانخلوش الماضي يفسد فرص التعاون الجديد بين تونس وفرانسا و من وراها كل الاتحاد الاوروبي.
text.text_idx: #000012
text.text: – كيف نجو نشوفو واقع العلاقات التونسية الفرانساوية والواقع الداخلي التونسي البحت نلقو انو تونس لم تتقدم أبدا و انو عمليا تونس رجعت لما قبل الاستعمار الفرانساوي اي رجعت كمنطقة نفوذ فرنسي( بالتشارك مع دول اخرى ثانوية امريكا,بريطانيا,السعودية,الامارات,تركيا,قطر,ايران,سوريا...و ممكن الصين ) و انو فرانساو الإتحاد الاوروبي يتدخلو في كل شي بما فيه الاحوال الشخصية الي هي مسألة تونسية بحتة و تمس المجال الديني المقدس .
text.text_idx: #000014
text.text: كيف نجيو نشوفو الارتباط العميق و الإسمنتي بين التعليم التونسي و بين الثقافة التونسية بل ببين العقل التونسي وفرانسا. الارتباط التبعي, التقليدي والسحري يا بوقلب و كيف نجي نشوف استمرار النفوذ اللغوي الفرنسي في الادارة و التعليم و في أسماء الأنهج و لافتات الشوارع.
text.text_idx: #000015
text.text: كيف نجي و نشوف الاهانات الي يعملها سفير فرانسا يوميا و تسلطو التام و تبرطيعو اصلا في تونس من شمالها لجنوبها و كيفاش يتصرف كمولى الدولة او كممثل مولا الفيرمة، اي كيفاش يورينا انو تونس هي مجرد زريبة فغانساوية وين تتواجد العلالش(الشعب)، السراح( النخبة الحاكمة) والكلاب( المنظمومة الأمنية).
text.text_idx: #000016
text.text: كيف نجيو ونشوف الواقع المزري والمستنقع الي نجحتو في خلقو في تونس وقتها نتأكد مليح انو حججكم واهية و انها فتوى فاسدة وانو اكثر من قبل نزيد نقتنع انو من الواجب و من اوكد الواجبات هو تجريم الاستعمار.
text.text_idx: #000018
text.text: – تو نزيد نكبش في تجريم الاستعمار لنو اساس هو تجريم للفكر الانبطاحي تجريم لسياسة التلحيس تجريم لسياسة الذل تجريم لسياسة الاهمال تجريم لسياسة التتليف تجريم للعمالة تجريم للتبعية تجريم لغياب الارادة تجريم لغياب السيادة تجريم لسياسة الاذعان تجريم لسياسة الركوع تجريم لسياسة الخنوع تجريم للجهل بالتاريخ وتجاهلو زادا تجريم لتسطيح الوعي تجريم لتشليك الوعي تجريم للوطنية المزيفة تجريم للعهر الفكري السياسي تجريم للفساد تجريم للسياية السياحية تجريم للوضع التونسي الحالي تجريم لكل الإتفاقيات/المعاهدات المذلة تجريم لكل العقود الناهبة لثرواتنا تجريم لطلب المساعدة تجريم لسياسية المساسية تجريم لهذا الموقع التونسي الضعيف عالميا.
  ايه نعم تجريم الاستعمار هوا تجريم ل: الضعف العسكري, الضعف الاقتصادي, الضعف العلمي, الضعف التقني وقبلهم تجريم للضعف الروحي.
text.text_idx: #000019
text.text: – ان تجريم الاستعمار هو تجريم لنظرية تونس الضعيفة ,تونس العاجزة, تونس الفقيرة, تونس المسكينة, تونس المحتاجة وتونس الي متنجمش وحدها وبالذات بالذات تجريم نظرية احتياج تونس لقوة عالمية تحميها و تحطها تحت جناحها لأنو هذه النظرية هيا الي خلات النخبة الحاكمة تكتفي بالاستقلال المظهري و تكتفي بالتونسة البشرية المظهرية في مقابل بقاء النفوذ الفرانساوي وبقاء تونس ضعيفة علخر كيما كانت قبل الاستعمار.
text.text_idx: #000020
text.text: هذه النظرية اصلا هيا الي كبت سعد تونس لنو خلاتها ضعيفة، فاسدة وحطتها تلقائيا تحت جناح فرانسا قبل الاستعمارو رهنتها للقروض الخارجية الفرانساوية و هزتنا مباشرة للاستعمار وللاغتصاب الجسدي و الروحي.
text.text_idx: #000021
text.text: هذه النظرية الي تخلي النخبة الحاكمة بعلمانييها واسلامييها تلوج ديما على انتماء خارجي كبير تتحشا تونس تحتو وتلوج على فكر اجنبي شهير تسقطو على تونس ان هذه النظرية بتع تونس تاكل خبزتها مسارقة نظرية الخوفوقراية النقص في تونس نظرية الضعف الأبدي واستصغار الشأن التونسي هيا الجريمة الكبرى الي مزالت تتمارس جهار-بهار بحق الامة التونسية من طرف النخبة الحاكمة سياسيا و ثقافيا و لذا نحنا القوميين التوانسة نعتبروها جريمة كاملة و تستحق الإعدام و لذا نطالب بتجريم الاستعمار.
text.text_idx: #000022
text.text: تجريم الاستعمار الفرنسي هوا اكبر من الفيلم واكبر من الشعبوية واكبر من مطلب تأميم الثروة ان تجريم الاستعمار الفرانساوي هو :
text.text_idx: #000023
text.text: – 1.اولا رد اعتبار لتونس:
  لنو لو الاستعمار مهوش جريمة بحق الامة التونسية يعني انو تونس لا تسوا شيئا انو تونس قطعة حبل جابها واد انو تونس خيشة تتعفس من طرف اي قادم. وهذه النظرية التتفيهية و الاحتقارية تجاه تونس لازمها تتجرم و لذا واجب تجريم الاستعمار.
text.text_idx: #000024
text.text: -2. ثانيا رد الاعتبار التام للشهداء و مناضلي الحركة الوطنية: ( مهما كان اختلافاتهم السياسية الفكرية)
text.text_idx: #000025
text.text: رد اعتبار للدم الي جرا سواقي ورد اعتبار للمغتصبات ايه لازم نقولو مغتصبات لنو هاذا صار و صار علخر ( في نابل خصوصا في احداث الدخلة).
text.text_idx: #000026
text.text: -3.ثالثا رد الاعتبار للتاريخ التونسي المجهول:
text.text_idx: #000027
text.text: ايه لأنو صار تسطيح تام وتتفيه للتاريخ التونسي و بالذات تاريخ الاستعمار وما قبلو هاذا الي خلقلنا شعب/شباب منبت تاريخيا و خلقلنا ضعف الوعي السياسي وزادا ضعف الوازع القومي/الوطني و خلقلنا نخبة سياسية عاجزة وخلقلنا التبعية الفكرية للخارج ايه نعم تتفيه وتسطيح التاريخ هو من جريمة ضد الروح التونسية وضد المواطنة التونسية.
text.text_idx: #000028
text.text: -4.رابعا لأنو للا فغانسا عاملة قانون تمجيد الاستعمار:
  ايه فرانسا متجاوزتش الماضي/التاريخ وتمجد في الاستعمار و عملت قانون رقم (158/2005) بتاريخ 23 فيفري 2005 و فيه فقرة في الفصل الرابع تقول أن (تتضمن البرامج المدرسية وبالأخص في جانبها التاريخي الإشادة بالدور الإيجابي الذي لعبه الحضور الفرنسي في ما وراء البحار وبخاصة في شمال أفريقيا).
  اي للا فغانسا تمجد النهب, السلب, القتل, الاغتصابو كل الافعال النبيلة الي عملتهم في تونس.
text.text_idx: #000029
text.text: -5.خامسا لنو عندنا في تونس فكر ذليل يرا انو فغانسا هيا سبب التقدم وانو الاستعمار باهي:
  هذا الفكر الي بش نقتلعوه من جذورو و هذه المازوشية الفكرية هيا جريمة كاملة و المجرمين هاذم هوما اشخاص فاعلين سياسيا و اداريا وثقافيا و لذا لازم نجرموهم بتجريم سيدهم الاستعمار الفغانساوي.
text.text_idx: #000030
text.text: الأمة التونسية اليوم في مفترق طريق تاريخي وفي أزمة حادة و لهنا محتاجة لنظرة للوراء باش تعرف منين جات و في انا اتجاه كانت ماشية و بش تفهم روحها وتعرف ارادتها الحقيقية وبش تتجاوز الزيف الي داير بيها و لهنا فما حدث مفصلي في تاريخها لازمها تخرج منو بنتيحة باش تنجم تتجاوزو لنو مزال فاعل فيها علخر تي مزالت الفرنسة مخلطة بالروح التونسية ولذا لازم فصل جذري معاها لتنقية الورح وتصفية الذهن الي من غيرهم مستحيل نقدمو ولذا واجب تجريم الاستعمار الفرانساوي واجب تجريم التبعية السياسية /الاقتصادية و العسكرية للخارج واجب تجريم العمالية/الخيانة للخارج ( واعدام الخونة) واجب الموقف التونسي في هذا المفترق التاريخي وين تهمشت تونس و تجوجمت و لازمها مرتكز لازمها مرجع لازمها قضية عامة توحد الشعب و تخلق قيادات جديدة نابعة من الروح وللأصالة التاريخية التونسية لازمها قضية السيادة ولازمها قانون تجريم الاستعمار.
text.text_idx: #000031
text.text: من المطالبة بالإعتذار الى تجريم الإستعمار
text.text_idx: #000034
text.text: جرائم الإستعمار
text.text_idx: #000035
text.text: فلاقة زرمدين من خلال تقارير الجندرمة الفرنسية
text.text_idx: #000036
text.text: الأبطال التوانسة المنسيين، الإخوة الشهداء “أولاد حفوز “
text.text_idx: #000037
text.text: أنواع التعذيب ضد التونسيين في سجون الإستعمار الفرنسي
text.text_idx: #000038
text.text: لن يتم نشر عنوان بريدك الإلكتروني. الحقول الإلزامية مشار إليها بـ *
text.text_idx: #000040
text.text: جميع الحقوق محفوضة لمجلة القومية التونسية 2021 Cream Magazine by Themebeez
text.text_idx: #000044